Lions se rugby op ander planeet as die res sŉRuan Combrinck het sy eerste Superwedstryd vanjaar gevier deur twee keer te gaan druk. (Foto: GB Jordaan) Die Bulls se Lions-buurmanne van oorkant die Jukskei het hulle Saterdagaand op Ellispark ŉ loesing van 51-14 toegedien nadat hulle rustyd met 39-14 voor was. Daar is steeds iets nie reg in die Bul-kamp nie. Waar is hul veggees van ouds? Sewe drieë teen twee vertel wie onteenseglik baas was – en steeds is daar geen antwoord op die vraag hoe dit reggemaak gaan word nie. Wat die Suid-Afrikaanse rugbylandskap betref is die Lions op ŉ ander planeet. Uitnemendheid wat uitvoering betref maak die Lions gelykstaande aan hul Nieu-Seelandse eweknieë. Kyk maar na Kwagga Smith se drie in die 22ste minuut. Of Ruan Dreyer s’n oomblikke daarna. Jesse Kriel se daaropvolgende drie was goed vir die Bulls se telbord, en Jan Serfontein se vroeë drie was die soort wat ŉ mens meermale van die Bulls verwag. Maar hierdie Lions se brul was van meet af harder as die Bulls se bulk. Warren Whiteley se skitterdrie het dit kort ná Kriel se pragpoging bewys. Die Lions se vermoë om omgekeerde besit in aanval te omskep is ‘n karaktereienskap wat die manne van die Goudstad nie in die steek gelaat het nie. Ruan Ackermann, Kwagga Smith en Warren Whiteley is bes moontlik die beste lostrio in die Republiek, hoewel Siya Kolisi se uithaler vertoning teen die Blues weer eens sy waarde onderstreep het. Jaco Kriel moet ook nog terugkeer … Ruan Combrinck se twee drieë in die het net weer gewys hy is pure goud, soos ons al seisoene lank weet. Hy was nie aanvanklik gekies nie en is eers later nadergetrek in Sylvian Mahuza se plek. Elton Jantjies was uitmuntend. ŉ Mens hoop maar nie hy verwelk weer onder Allister Coetzee wat klaarblyklik ŉ slag daarmee het nie. Só het die Lions saamgejag en die oormag bewerkstellig. (Foto: GB Jordaan) Die rustyd-gesprek tussen Marais en sy Bulls was soveel werd soos die reënvooruitsigte in die Wes-Kaap. Swak verdediging was weer aan die orde vir die manne van Pretoria in ŉ wedstryd wat duidelik bo hulle vuurmaak plek was. Binne die tweede minuut van die tweede helfte het Franco Mostert oorgeduik vir nog vyf punte. Lionel Mapoe met sy kapokhaankuif-gebaar het gesorg vir nóg een toe tyd verstreke was. Die tweede helfte was rêrig ‘n getjommel, maar ná so eerste helfte deur die wenspan, wat maak dit saak? Aan die Bulls se kant het Jesse Kriel in die eerste helfte op heelagter uitgeblink. Puntemakers – Lions (39) 51: Drieë: Ruan Combrinck 2, Kwagga Smith, Ruan Dreyer, Warren Whiteley, Franco Mostert, Lionel Mapoe. Doelskoppe: Elton Jantjies 5. Strafdoele: Jantjies 2. Bulls (14) 14: Drieë: Jan Serfontein, Jesse Kriel. Doelskoppe: Francois Brummer 2.